
Republica Moldova

	GUVERNUL

	HOTĂRÎRE Nr. 258 
din  03.04.2009 

	cu privire la simplificarea procedurii de înregistrare
a copiilor nou-născuţi şi asigurarea lor cu buletine de identitate

	Publicat : 07.04.2009 în Monitorul Oficial Nr. 68     art Nr : 307 

	    În scopul simplificării procedurii de înregistrare a copiilor nou-născuţi şi susţinerii familiilor tinere la documentarea copiilor nou-născuţi cu acte de identitate din sistemul naţional de paşapoarte, Guvernul HOTĂRĂŞTE:
    1. Ministerul Dezvoltării Informaţionale va asigura,  începînd  cu 30  aprilie  2009, în incinta instituţiilor medico-sanitare publice ce includ maternităţi:
    înregistrarea actelor de stare civilă şi eliberarea certificatelor respective;
    primirea cererilor şi eliberarea buletinului de identitate al cetăţeanului Republicii Moldova pentru copiii nou-născuţi.
    2. Ministerul Sănătăţii şi autorităţile administraţiei publice locale, în calitate de fondatori ai instituţiilor medico-sanitare publice ce includ maternităţi, în scopul realizării prezentei hotărîri, pînă  la 13  aprilie  2009, vor pune gratuit la dispoziţia Ministerului Dezvoltării Informaţionale încăperi în instituţiile menţionate.
    3. Buletinul de identitate al cetăţeanului Republicii Moldova se eliberează copiilor nou-născuţi gratuit în cazul depunerii cererii conform pct. 1 al prezentei hotărîri.
    4. Cheltuielile ce ţin de executarea prezentei hotărîri vor fi acoperite în limita şi din contul mijloacelor bugetului de stat aprobate pentru domeniul respectiv.
    PRIM-MINISTRU                                                         Zinaida GRECEANÎI
    Contrasemnează:
    Ministrul dezvoltării informaţionale                               Pavel Buceaţchi
    Ministrul finanţelor                                                         Mariana Durleşteanu
    Nr. 258. Chişinău, 3 aprilie 2009.


